Ο **Γιάννης Κούρος** (γεννήθηκε 16 Φεβρουαρίου 1956, Τρίπολη) είναι Έλληνας δρομέας μεγάλων αποστάσεων και συγκεκριμένα  υπερμαραθωνοδρόμος. Ο κορυφαίος στη ιστορία αυτών των αποστάσεων, έχει κερδίσει τέσσερις φορές το Σπάρταθλον, περισσότερες από οποιοδήποτε άλλο και έχει σημειώσει πολλαπλά ακατάρριπτα παγκόσμια ρεκόρ.

Βιογραφία
---------

### Πρώτα χρόνια

Γιος πολύτεκνης οικογένειας, τα παιδικά του χρόνια ήταν δύσκολα και φτωχικά. Άρχισε τα ποιήματα και τις μελωδίες του στην ηλικία των δώδεκα ετών. Κατά τη διάρκεια της φοίτησης του στο γυμνάσιο, πήρε μαθήματα στη βυζαντινή και ευρωπαϊκή μουσική. Από δεκαέξι ετών ξεκίνησε τον αθλητισμό ασχολούμενος κυρίως με δρόμους ταχύτητας και το άλμα εις μήκος. Σταδιακά ξεκίνησε το τρέξιμο μεγάλων αποστάσεων, όταν ο προπονητής στην Τρίπολη τον είδε να αθλείται στο στάδιο και του ζήτησε να τρέξει μια απόσταση χιλίων μέτρων. Η επίδοσή του ήταν εντυπωσιακή και συμμετείχε στο πανελλήνιο πρωτάθλημα στην Ολυμπία, όπου ο νικητής θα περνούσε κατευθείαν στην Γυμναστική Ακαδημία. Εκείνη την ημέρα το λεωφορείο που τους μετέφερε στην Ολυμπία καθυστέρησε και μπήκε στον αγώνα χωρίς ζέσταμα. Τερμάτισε δεύτερος χωρίς να πετύχει το στόχο του. Σε ηλικία 21 ετών έτρεξε τον πρώτο του μαραθώνιο τερματίζοντας σε 2 ώρες 43 λεπτά και 15 δευτερόλεπτα. Μέχρι το 1982 βελτίωνε διαρκώς το χρόνο του κάνοντας εκείνη τη χρονιά, την ίδια διαδρομή σε 2 ώρες και 25 λεπτά.  Άφησε το σπίτι του και ζούσε μόνος του στην Αθήνα και επέστρεψε στην ιδιαίτερη πατρίδα του εργαζόμενος ως φύλακας του σταδίου της πόλης. Ακολούθησαν συμμετοχές σε αγώνες μαραθωνίου έως το 1982, όταν διάβασε σε ένα γαλλικό περιοδικό για αγώνες δρόμου σε αποστάσεις κατά πολύ μεγαλύτερες από εκείνες του μαραθωνίου. Δοκίμασε 
μόνος του μια διαδρομή 100 χιλιομέτρων γύρω από την Τρίπολη, την οποία ολοκλήρωσε σε 7 ώρες και 35 λεπτά, επίδοση αρκετά καλή. Αυτή ήταν και η ανεπίσημη αρχή της σταδιοδρομίας του ως υπερμαραθωνοδρόμος.

### Η καριέρα στις υπεραποστάσεις

Το 1983 (30 Σεπτεμβρίου) έτρεξε τον πρώτο του υπερμαραθώνιο, το 1ο Σπάρταθλον, σε χρόνο 21 ώρες και 50 λεπτά και μάλιστα όταν μπήκε στη Σπάρτη τα ξημερώματα δε βρήκε κάποιον να τον περιμένει καθώς οι διοργανωτές υπολόγιζαν ότι θα κατέφθανε μετά τις 10 π.μ. Τερμάτισε 3 ώρες και 15 λεπτά μπροστά από το δεύτερο δρομέα. Έχει κερδίσει το Σπάρταθλον συνολικά τέσσερις φορές (1983, 1984, 1986, 1990), ο μόνος που έχει καταφέρει κάτι τέτοιο. Το 1984 σημείωσε και το ρεκόρ διαδρομής με 20 ώρες και 25 λεπτά.

Στα μοναδικά επιτεύγματά του ήταν ότι σε μία χρονιά (το 1983) κατάφερε να ολοκληρώσει συνολικά 25 μαραθωνίους, ενώ στέφθηκε νικητής σε 53 υπερμαραθωνίους, ρεκόρ που συμπεριλήφθηκε στο  βιβλίο Γκίνες.
Αγώνας - ορόσημο για την αθλητική του σταδιοδρομία, όπως έχει παραδεχθεί και ο ίδιος ήταν ο 6ήμερος αγώνας δρόμου της Νέας Υόρκης στο στάδιο Ντάουνινγκ στο νησί Ράνταλς. Ο αγώνας διεξήχθη μεταξύ 2 και 8 Ιουλίου του 1984. Μετά από 15 ώρες αγώνα ο υπερδρομέας είχε χάσει επτά κιλά και αποφάσισε να σταματήσει για κάποιες ώρες προκειμένου να ανακτήσει τις δυνάμεις του. Υπό καύσωνα κάποιες ημέρες αλλά και βροχή, έτρεξε τελικά συνολικά 1.022,8 χιλιόμετρα και κατέρριψε 16 ρεκόρ κόσμου. Στον αγώνα συμμετείχαν κατ' επιλογή 25 άνδρες δρομείς και έξι γυναίκες. Το ρεκόρ που κατέρριψε ήταν το παλαιότερο σε τέτοιο αγώνα και διατηρούνταν από το 1888. Οι αγώνες των έξι ημερών είναι δημοφιλείς και με μακρόχρονη ιστορία και ο Κούρος είναι ο μόνος άνθρωπος που έχει τρέξει περισσότερα από 1.000 χιλιόμετρα σε έξι ημέρες περισσότερες από μία φορά.
Στις 16 Μαρτίου 1985 κάλυψε απόσταση 200 χιλιομέτρων στον αγώνα στο Μοντομπάν της Γαλλίας σε 15 ώρες 11 λεπτά και 10 δευτερόλεπτα. Το επίτευγμα συμπεριλήφθηκε στο βιβλίο των ρεκόρ Γκίνες με τους χαρακτηρισμούς όπως «σύχρονος Φειδιππίδης», «Τρέχων Θεός», «χρυσός Έλληνας», «κυρίαρχος του πόνου» να αρχίζουν να τον συνοδεύουν. Την επομένη της 30ης Μαΐου 1989 γέμισε πρωτοσέλιδα με την επίδοσή που κατέρριψε το ρεκόρ στον υπερμαραθώνιο από το Σίδνεϊ στη Μελβούρνη, μια απόσταση άνω των 1.000 χιλιομέτρων που διένυσε σε κάτι περισσότερο από πέντε ημέρες.

Στη δεκαετία του 1980 απέκτησε μη μόνιμη θέση στη Γενική Γραμματεία Αθλητισμού, την οποία έχασε στη διάρκεια των κυβερνητικών μεταβολών του 1989–90. Η έλλειψη οικονομικής εφοδίων ώστε να μπορεί να συνεχίσει να τρέχει τον οδήγησαν το 1990 να μεταναστεύσει στην Αυστραλία, και το 1993 πήρε την αυστραλιανή υπηκοότητα. Τα χρόνια στη νέα του χώρα ήταν εξίσου δημιουργικά στον αθλητικό τομέα με ίσως κορυφαία στιγμή την κατάρριψη του πιο σημαντικού ρεκόρ στους αγώνες υπεραποστάσεων, αυτό των 24 ωρών: στις 4 Οκτωβρίου του 1997 στην Αδελαΐδα έτρεξε 303,306 χλμ. ενώ την επόμενη μέρα 295,030. Το ρεκόρ του παρέμεινε ακατάρριπτο ως τον Αύγουστο του 2021. Το 2000 επέστρεψε στην Ελλάδα και το νομαρχιακό διαμέρισμα της Αττικής σε μια τελετή τον έχρισε ως πρεσβευτή του ελληνισμού. Έως σήμερα έχει καταρρίψει τουλάχιστον 160 παγκόσμια ρεκόρ, συχνά σε χρόνους και αποστάσεις οριοθετημένες και από τον ίδιο.

Το 2005 και το 2011 πραγματοποίησε τον **Φειδιππίδειο Άθλο**, δηλαδή διέσχισε τη διαδρομή του αρχαίου Αθηναίου ημεροδρόμου Φειδιππίδη: Αθήνα-Σπάρτη-Αθήνα με νέο ρεκόρ αγώνα την πρώτη φορά (63 ώρες) και ήδη στα 49 του χρόνια. Το 2019 η Ένωση Αυστραλών Υπερδρομέων (AURA) τον εισήγαγε στο Hall of Fame της με τη δήλωση του προέδρου της χαρακτηριστική: «Το μπέιζμπολ έχει τον Μπέιμ Ρουθ, το μπάσκετμπολ το Μάικλ Τζόρνταν, το χόκεϊ επί πάγου τον Γουέιν Γκρέτσκι, το κρίκετ το Ντον Μπράντμαν, το υπερτρέξιμο το Γιάννη Κούρο».

### Εκτός αθλητισμού

Έχει ασχοληθεί με τη μουσική, τη λογοτεχνία, την ποίηση και το τραγούδι, όπου συνθέτει και ερμηνεύει ο ίδιος. Το Μάρτιο του 1993 στο *Antipodes Festival* της Μελβούρνης, κέρδισε το πρώτο βραβείο στίχου για το ποίημα "Χρώμα, ποιο χρώμα;".
Είναι κάτοχος Μάστερ Λογοτεχνίας. Έχει εκδώσει την πρώτη του συλλογή ποιημάτων με τον τίτλο «Συμπλέγματα», καθώς και ένα αυτοβιογραφικό βιβλίο με τίτλο «Το εξαήμερο του αιώνα» (1996), στο οποίο περιγράφει και τον αγώνα των έξι ημερών που έτρεξε στη Νέα Υόρκη το 1984.

Διακρίσεις
----------

* 1983: 246 χλμ. Από το Σπάρταθλον, Ελλάδα, σε 21 ώρες 53 λεπτά 42 δευτερόλεπτα.
* 1984: 246 χλμ. Από το Σπάρταθλον, Ελλάδα, σε 20 ώρες 25 λεπτά 00 δευτερόλεπτα
* 1984: 6 ημέρες από Colac (Αυστραλία), 1.022 χλμ
* 1985: 875 χλμ. Από το Σίδνεϊ στη Μελβούρνη (Αυστραλία), σε 5 ημέρες 05 ώρες 07 λεπτά
* 1986: 246 χλμ. Από το Σπάρταθλον, Ελλάδα, σε 21 ώρες 51 λεπτά 00 δευτερόλεπτα
* 1987: 875 χλμ. Από το Σίδνεϊ στη Μελβούρνη, Αυστραλία, σε 5 ημέρες 14 ώρες και 47 λεπτά
* 1988: 6 ημέρες στο δρόμο στη Νέα Υόρκη, 1.028.370 χλμ6
* 1989: 875 χλμ. Από το Σίδνεϊ στη Μελβούρνη της Αυστραλίας, σε 5 ημέρες 19 ώρες και 14 λεπτά
* 1990: 875 χλμ. Από το Σίδνεϊ στη Μελβούρνη, Αυστραλία, σε 5 ημέρες 02 ώρες 27 λεπτά
* 1990: 246 χλμ. Από το Σπάρταθλον της Ελλάδας, σε 21 ώρες 57 λεπτά 00 δευτερόλεπτα
* 1995: 48 ώρες από Σιρζέρ, Γαλλία, 470,781 χλμ
* 1996: 48 ώρες από Σιρζέρ, Γαλλία, 473,495 χλμ
* 1997: 48 ώρες από Σιρζέρ, Γαλλία, 422,829 χλμ
* 1997: 24 ώρες από την Αδελαΐδα της Αυστραλίας, 303,506 χλμ
* 1998: 24 ώρες από τη Βασιλεία της Ελβετίας, 290,221 χλμ
* 1999: 24 ώρες από το Σαν Τζιοβάνι Λουπατότο, Ιταλία, 262,324 χλμ
* 2000: 24 ώρες από το Σαν Τζιοβάνι Λουπατότο της Ιταλίας, 265,683 χλμ
* 2000: 48 ώρες από Σιρζέρ, Γαλλία, 404,432 χλμ
* 2000: 6 ημέρες από Κολάκ, Αυστραλία, 801,6 χλμ
* 2001: 24 ώρες από το Σαν Τζιοβάνι Λουπατότο της Ιταλίας και 24ωρα παγκόσμια πρωταθλήματα, δηλαδή 275,828 χλμ.
* 2002: 24 ώρες από το Πανεπιστήμιο Soochow, Ταϊπέι, Ταϊβάν, 284,7 χλμ
* 2002: 48 ώρες από Σιρζέρ, Γαλλία, 436,702 χλμ
* 2003: 48 ώρες Σιρζέρ, Γαλλία, 438,813 χλμ
* 2004: 48 ώρες από Σιρζέρ, Γαλλία, 443,337 χλμ
* 2005: 6 ημέρες από Κολάκ, Αυστραλία, 1.036,8 χλμ

Παγκόσμια ρεκόρ
---------------

* 12 ώρες στο δρόμο: 162,543 χλμ. (Νέα Υόρκη, ΗΠΑ, 7 Νοεμβρίου 1984)
* 12 ώρες διαδρομή: 162,400 χλμ. (Montauban, France, 16 Μαρτίου 1985)
* 24 ώρες στο δρόμο: 290,221 χλμ. (Βασιλεία, Ελβετία, 3 Μαΐου 1998)
* 24 ώρες σε τροχιά: 303,506 χλμ. (Αδελαΐδα, Αυστραλία, 5 Οκτωβρίου 1997) 6.7
* 48 ώρες στο δρόμο: 433,095 χλμ. (Bornholm, Δανία, 23 Μαΐου 2008)
* 48 ώρες διαδρομή: 473,797 χλμ. (Σιρζέρ, Γαλλία, 5 Μαΐου 1996)
* 6 ημέρες στο δρόμο: 1.028,370 χλμ. (Νέα Υόρκη, Ηνωμένες Πολιτείες, 26 Μαΐου 1988) 6
* 6 ημέρες διαδρομή: 1.036,8 χλμ. (Κολάκ, Αυστραλία, 26 Νοεμβρίου 2005) 7
* 100 μίλια (160,9 χλμ.) Στο δρόμο: 11:46:37 (Νέα Υόρκη, ΗΠΑ, 8 Νοεμβρίου 1984)
* 1.000 χιλιόμετρα στο δρόμο σε 5 ημέρες, 20 ώρες 13 λεπτά και 40 δευτερόλεπτα (Νέα Υόρκη, ΗΠΑ, 26 Μαΐου 1998)
* 1.000 χιλιόμετρα διαδρομή σε 5 ημέρες, 16 ώρες και 17 λεπτά (Κολάκ, Αυστραλία, 2 Δεκεμβρίου 1984)
* 1.000 μίλια (1,609 χλμ.) Στο δρόμο σε 10 ημέρες, 10 ώρες 30 λεπτά και 36 δευτερόλεπτα (Νέα Υόρκη, ΗΠΑ, 1988) 6

Παραπομπές
----------

1. 1 2  «The greatest long-distance runner you have never heard of». Αρχειοθετήθηκε από το πρωτότυπο στις 13 Αυγούστου 2021. Ανακτήθηκε στις 13 Αυγούστου 2021.
2. 1 2  «Γιάννης Κούρος, ο σύγχρονος Φειδιππίδης που "έσπασε" τα ρολόγια και έφτασε στη Σπάρτη πριν προλάβουν να ετοιμάσουν την τελετή τερματισμού. Έκοψε πρώτος το νήμα σε 53 υπερμαραθώνιους και μπήκε στο βιβλίο ρεκόρ Γκίνες». Ανακτήθηκε στις 2 Οκτωβρίου 2022.
3. ↑  «The Greatest Ultramarathoner of All Time (G.O.A.T.) Is…». Ανακτήθηκε στις 3 Οκτωβρίου 2022.
4. 1 2  «Γιάννης Κούρος: Ο απέραντος δρόμος της δόξας προς το ρεκόρ Γκίνες». Ανακτήθηκε στις 3 Οκτωβρίου 2022.
5. 1 2  «27: Γιάννης Κούρος – Ελληνικό Μεγαλείο». Ανακτήθηκε στις 3 Οκτωβρίου 2022.
6. 1 2  «Γιάννης Κούρος Ο υπερμαραθωνοδρόμος». Ανακτήθηκε στις 3 Οκτωβρίου 2022.
7. 1 2 3  «Γιάννης Κούρος: O μυθικός δρομέας που έσπασε όλα τα ρεκόρ». Αρχειοθετήθηκε από το πρωτότυπο στις 2 Οκτωβρίου 2022. Ανακτήθηκε στις 2 Οκτωβρίου 2022.
8. 1 2  «Σπάρταθλον». Ανακτήθηκε στις 2 Οκτωβρίου 2022.
9. ↑  Statistiques d'ultramarathon: Kouros, Yiannis
10. ↑  International Association of Ultrarunners
11. ↑  «Ιούλιος 1984: Ο Γιάννης Κούρος θυμάται τον αγώνα της ζωής του!». Αρχειοθετήθηκε από το πρωτότυπο στις 2 Οκτωβρίου 2022. Ανακτήθηκε στις 2 Οκτωβρίου 2022.
12. ↑  «New York Six Day Race 1984». Ανακτήθηκε στις 3 Οκτωβρίου 2022.
13. 1 2  «GOAT: Yiannis Kouros' 24-Hour Record of 303.306 KM (188.68 Miles) From 1997 Is The Greatest Ultramarathon World Record». Αρχειοθετήθηκε από το πρωτότυπο στις 3 Οκτωβρίου 2022. Ανακτήθηκε στις 3 Οκτωβρίου 2022.
14. ↑  «Από τη Γη στη Σελήνη με τα πόδια». Αρχειοθετήθηκε από το πρωτότυπο στις 2 Οκτωβρίου 2022. Ανακτήθηκε στις 2 Οκτωβρίου 2022.
15. ↑  «Yiannis Kouros: The Greatest Ultramarathon Runner of All Time». Ανακτήθηκε στις 2 Οκτωβρίου 2022.
16. ↑  «Πήρε το ρεκόρ του Κούρου ο Sorokin». Ανακτήθηκε στις 3 Οκτωβρίου 2022.
17. ↑  «Aleksandr Sorokin of Lithuania runs 309 kilometres in 24 hours to break world record». Ανακτήθηκε στις 3 Οκτωβρίου 2022.
18. ↑  List of Yiannis Kouros world and course records
19. ↑  «Ο Κούρος στο Φειδιππίδειο». Αρχειοθετήθηκε από το πρωτότυπο στις 2 Οκτωβρίου 2022. Ανακτήθηκε στις 2 Οκτωβρίου 2022.
20. ↑  «Pheidippides Feat». Ανακτήθηκε στις 3 Οκτωβρίου 2022.
21. ↑  «Ultramarathon Runner Yiannis Kouros Honored By Australia». Ανακτήθηκε στις 3 Οκτωβρίου 2022.
22. ↑  «Ο δρομέας που έχει τρέξει συνολική απόσταση Γη – Σελήνη». Ανακτήθηκε στις 3 Οκτωβρίου 2022.
23. ↑  «Σαν σήμερα, 8 Ιουλίου 1984: O Γιάννης Κούρος νικητής στο "Εξαήμερο του Αιώνα"». Ανακτήθηκε στις 3 Αυγούστου 2022.

Εξωτερικοί σύνδεσμοι
--------------------

* Επίσημος ιστοχώρος (στα αγγλικά)
* Επίσημος ιστοχώρος
* Θεματική ιστοσελίδα για τον Φειδιππίδειο Άθλο του Γιάννη Κούρου
* The Golden Greek (Αγγλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **ΕΒΕ**: 47539

 |

 |